Na temelju članka 6., stavka 2. i članka 10. Zakona o zaštiti od buke („Narodne novine„ broj 30/09, 55/13, 153/13, 41/16, 114/18 i 14/21) i članka 18. Statuta Grada Križevaca (Službeni vjesnik Grada Križevaca broj 4/09 i 1/13, 1/16, 1/18, 3/18 – pročišćeni tekst, 3/20, 1/21 i 3/22) Gradsko vijeće Grada Križevaca, na \_\_\_\_. sjednici održanoj dana \_\_\_\_\_\_\_\_\_\_\_\_\_ 2023. godine, donijelo je

**ODLUKU**

**o dozvoljenom prekoračenju najviše dopuštene razine buke za vrijeme javnih događanja i uporabi elektroakustičkih i akustičkih uređaja na otvorenom u objektima registriranim za obavljanje ugostiteljske djelatnosti na području Grada Križevaca**

**Opće odredbe**

**Članak 1.**

(1) Ovom Odlukom određuju se lokacije na području Grada Križevaca i najviše dopuštene razine buke tijekom održavanja javnih događanja, putovi za dolaženje i odlaženje sudionika javnih događanja, uporaba elektroakustičkih i akustičkih uređaja na otvorenom u objektima registriranim za obavljanje ugostiteljske djelatnosti, nadzor te druga pitanja s tim u vezi.

(2) Objekti za obavljanje ugostiteljske djelatnosti razvrstani su u skupine temeljem članka 8. Zakona o ugostiteljskoj djelatnosti (NN 85/2015, 121/2016, 99/2018, 25/2019, 98/2019, 32/2020, 42/2020, 126/2021) na:

1. Hotele
2. Kampove
3. Ostale ugostiteljske objekte za smještaj
4. Restorane
5. Barove
6. Catering objekte
7. Objekte jednostavnih usluga

(3) Ovom Odlukom određuje se dozvoljeno prekoračenje najviše dopuštene razine buke na području Grada Križevaca za objekte iz stavka 2. ovog članka.

**Članak 2.**

(1) Javno događanje u smislu ove Odluke je javni skup i drugi oblik okupljanja radi organiziranja razonode, zabavnih i sportskih priredbi i drugih aktivnosti na otvorenom ili u zatvorenom prostoru za stanovništvo i goste, tijekom čega postoji mogućnost prekoračenja najviših dopuštenih razina buke propisanih pravilnikom kojim su propisane najviše dopuštene razine buke s obzirom na vrstu izvora buke, vrijeme i mjesto njezina nastanka, a kojeg donosi ministar nadležan za zdravstvo.

(2) Putovi za dolaženje i odlaženje sudionika javnih događanja su svi pristupni prometni pravci, ulice i ceste za automobile i pješake do područja iz članka 4. ove Odluke, a koji nisu u to vrijeme propisno zatvoreni znakovima ili pod regulacijom prometa od strane ovlaštenih službenih osoba.

**Članak 3.**

(1) Objekti na području Grada Križevaca u kojima se obavlja ugostiteljska djelatnost ili pružaju ugostiteljske usluge, a u kojima propisom kojim se uređuju minimalni uvjeti nije kao obveza predviđena glazba, može se u zatvorenom prostoru izvoditi samo glazba ugođaja najviše ekvivalentne razine 65 dB(A).

(2) Objekti koji rade noću, u kojima se obavlja ugostiteljska djelatnost ili pružaju ugostiteljske usluge, a u kojima je propisom kojim se uređuju minimalni uvjeti predviđena glazba, dopušteno je izvoditi glazbu do razine buke najviše do razine LA,eq = 90 dB(A), srednje vršne razine LA,01 = 100 dB(A).

(3) Buka sa audiovizualnih uređaja, žive glazbe, sustava ventilacije i/ili klimatizacije i ostalih izvora buke vezanih za objekt u kojima se obavlja ugostiteljska djelatnost ili pružaju ugostiteljske usluge, zajedno s stalnim ili povremenim zvučnim događajima (npr. otvaranje vrata) unutar objekta i na vanjskom prostoru koji se koristi za obavljanje djelatnosti, ne smije na vanjskom boravišnom prostoru najugroženijih boravišnih prostorija povećati postojeću rezidualnu ekvivalentnu razinu buke.

**Javna događanja**

**Članak 4.**

(1) Dozvoljava se prekoračenje najviše dopuštene razine buke radi zadovoljavanja potreba održavanja javnih događanja na otvorenom ili u zatvorenom prostoru za stanovništvo i goste, na sljedećim lokacijama:

1. Ulica Antuna Gustava Matoša
2. Trg Antuna Nemčića
3. Trg Josipa Juraja Strossmayera
4. Ulica Ivana Zakmardija Dijankovečkog
5. Trg bana Lackovića
6. Ulica Petra Preradovića
7. Ulica bana Josipa Jelačića
8. Trg Svetog Florijana
9. Ulica Franje Tuđmana
10. Ulica Petra Zrinskog
11. Ulica Matije Gupca
12. Šetalište Dragutina Novaka
13. Ulica Milislava Demerca
14. Ulica Tadije Smičiklasa
15. Ulica Franje Račkoga
16. Ulica Franje Markovića

(2) Na lokacijama iz stavka 1. ovog članka prekoračenje najviše dopuštene razine buke dozvoljava se isključivo za vrijeme održavanja prijavljenih javnih događanja na otvorenom i zatvorenom prostoru za stanovništvo i goste u terminima i vremenu održavanja javnih događanja, svaki dan najdulje do 04:00 h iza ponoći.

(3) Organizator javnog događanja dužan je najmanje 4 (četiri) dana prije održavanja javnog događanja o istome obavijestiti komunalno redarstvo Grada Križevaca i dobiti pisanu suglasnost.

(4) Mjerenje razine buke u slučaju prekoračenja provodi ovlaštena pravna osoba za mjerenje razine buke na trošak organizatora javnog okupljanja.

**Članak 5.**

(1) Buka koja nastaje uslijed javnih događanja na lokacijama iz članka 4. ne smije u drugim ulicama ili dijelovima ulica, u ostalim dijelovima istog naselja i drugim naseljima prelaziti dopuštene granice.

(3) Najviše dopuštena razina buke tijekom održavanja javnih događanja na lokacijama iz članka 4. ove Odluke iznosi **90 dB(A).**

**Uporaba elektroakustičkih i akustičkih uređaja na otvorenom u objektima**

**registriranim za obavljanje ugostiteljske djelatnosti**

**Članak 6.**

(1) Uporaba elektroakustičkih i akustičkih uređaja **na otvorenom** u objektima registriranim za obavljanje ugostiteljske djelatnosti iz stavka 2. članka 1. ove Odluke dopuštena je najdulje do 24 sata.

(2) Iznimno od stavka 1. ovog članka, u periodu od 01. svibnja do 30. rujna uporaba elektroakustičkih i akustičkih uređaja **na otvorenom** u objektima registriranim za obavljanje ugostiteljske djelatnosti iz stavka 2. članka 1. ove Odluke dopuštena je tijekom petka i subote do najdulje 01:00 h iza ponoći pod uvjetom da prekoračenje buke ne prelazi **80 dB(A).**

**Ostale odredbe**

**Članak 7.**

(1) Nadzor nad provedbom ove Odluke provodi komunalno redarstvo Grada Križevaca.

(2) Pri provedbi nadzora komunalno redarstvo ovlašteno je:

1. narediti akustična mjerenja,
2. narediti poduzimanje propisanih utvrđenih mjera za zaštitu od buke,
3. zabraniti uporabu izvora buke dok se ne poduzmu mjere zaštite od buke,
4. zabraniti obavljanje djelatnosti i ostalih aktivnosti koje zbog buke ometaju boravak, odmor i noćni mir ako to nije moguće postići mjerom iz točke 2. ovog stavka,
5. predlagati pokretanje prekršajnog postupka,
6. naplaćivati kazne na mjestu počinjenja prekršaja.

**Članak 8.**

(1) Novčanom kaznom od 150,00 eura (1.130,17 kn uz fiksni tečaj konverzije 7,53450 kn) kaznit će se za prekršaj pravna osoba ako prekrši odredbe ove Odluke.

(2) Za prekršaj iz stavka 1. ovog članka kaznit će se i odgovorna fizička osoba u pravnoj osobi novčanom kaznom od 150,00 eura (1.130,17 kn uz fiksni tečaj konverzije 7,53450 kn).

(3) Novčanom kaznom od 150,00 eura (1.130,17 kn uz fiksni tečaj konverzije 7,53450 kn) kaznit će se fizička osoba obrtnik i osoba koja obavlja samostalnu djelatnost koja prekrši odredbe ove Odluke.

**Članak 9.**

(1) Ova Odluka stupa na snagu osmog dana od dana objave u „Službenom vjesniku Grada Križevaca“.

GRADSKO VIJEĆE GRADA KRIŽEVACA

KLASA:

URBROJ:

Križevci, \_\_\_\_\_\_\_\_\_\_\_\_\_

PREDSJEDNIK

Igor Frbežar